Πρόταση ΚΑΝΟΝΙΣΜΟΣ ΤOY ΣΥΜΒΟΥΛΙΟΥ για την περάτωση της διαδικασίας αντιντάμπινγκ σχετικά με τις εισαγωγές ορισμένων πλατέων προϊόντων έλασης από σίδηρο ή από όχι σε κράμα χάλυβες, με πλάτος 600 mm ή περισσότερο, μη επιστρωμένων με άλλο μέταλλο ούτε επενδυμένων, περιελιγμένων, που έχουν υποβληθεί απλώς σε θερμή έλαση, καταγωγής Βουλγαρίας και Νότιας Αφρικής

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η Επιτροπή κίνησε τον Δεκέμβριο 2001 ενδιάμεση επανεξέταση των οριστικών μέτρων αντιντάμπινγκ που είχαν επιβληθεί τον Φεβρουάριο 2000 στους ρόλους θερμής έλασης καταγωγής, μεταξύ άλλων, Βουλγαρίας και Νότιας Αφρικής. Παράλληλα, η Επιτροπή κίνησε επίσης νέα έρευνα όσον αφορά τις εισαγωγές του ιδίου προϊόντος καταγωγής, μεταξύ άλλων, Αιγύπτου, Σλοβακίας και Τουρκίας.

Ως αποτέλεσμα των ανωτέρω ερευνών, η Επιτροπή διαπίστωσε ότι είχε ασκηθεί ζημιογόνο ντάμπινγκ από τις εν λόγω εισαγωγές στις δύο υποθέσεις. Δεν υπήρχαν επιτακτικοί λόγοι που να οδηγούν στο συμπέρασμα ότι τα μέτρα θα ήταν αντίθετα προς το συμφέρον της Κοινότητας.

Συνεπώς, η Επιτροπή υπέβαλε πρόταση στο Συμβούλιο για την τροποποίηση των οριστικών μέτρων αντιντάμπινγκ όσον αφορά τις εισαγωγές ρόλων θερμής έλασης καταγωγής Βουλγαρίας και Νότιας Αφρικής, αφενός, και για την επιβολή οριστικών δασμών αντιντάμπινγκ στις εισαγωγές του ιδίου προϊόντος καταγωγής Αιγύπτου, Σλοβακίας και Τουρκίας αφετέρου.

Επειδή, παρόλα αυτά, το Συμβούλιο δεν ενέκρινε την πρόταση της Επιτροπής, δεν επιβλήθηκαν δασμοί στις εισαγωγές ρόλων θερμής έλασης καταγωγής Αιγύπτου, Σλοβακίας και Τουρκίας, εφόσον είχε λήξει η δεσμευτική προθεσμία για την επιβολή τέτοιων μέτρων.

Κατά συνέπεια και σύμφωνα με την θεμελιώδη αρχή της κοινοτικής νομοθεσίας για την μη εισαγωγή διακρίσεων και όπως καθορίζεται επίσης στο άρθρο 9 παράγραφος 5 του βασικού κανονισμού, πρέπει επίσης να περατωθεί η ενδιάμεση επανεξέταση όσον αφορά τις εισαγωγές του ιδίου προϊόντος καταγωγής Βουλγαρίας και Νότιας Αφρικής χωρίς την εκ νέου επιβολή μέτρων.

Πρόταση ΚΑΝΟΝΙΣΜΟΣ ΤOY ΣΥΜΒΟΥΛΙΟΥ για την περάτωση της διαδικασίας αντιντάμπινγκ σχετικά με τις εισαγωγές ορισμένων πλατέων προϊόντων έλασης από σίδηρο ή από όχι σε κράμα χάλυβες, με πλάτος 600 mm ή περισσότερο, μη επιστρωμένων με άλλο μέταλλο ούτε επενδυμένων, περιελιγμένων, που έχουν υποβληθεί απλώς σε θερμή έλαση, καταγωγής Βουλγαρίας και Νότιας Αφρικής

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας [1] (εφεξής "ο βασικός κανονισμός") και, ιδίως, το άρθρο 9,

[1] ΕΕ L 56 της 6.3.1996, σ. 1 Κανονισμός όπως τροποποιήθηκε τελευταία με τον κανονισμό (ΕΚ) αριθ. 1972/2002 (ΕΕ L 305, 7.11.2002, σ. 1).

τον κανονισμό (ΕΚ) αριθ. 963/2002 του Συμβουλίου, της 3ης Ιουνίου 2002, για τον καθορισμό μεταβατικών διατάξεων όσον αφορά μέτρα αντιντάμπινγκ και μέτρα κατά των επιδοτήσεων που έχουν υιοθετηθεί δυνάμει των αποφάσεων αριθ. 2277/96/ΕΚΑΧ και αριθ. 1889/98/ΕΚΑΧ της Επιτροπής καθώς και όσον αφορά εκκρεμούσες έρευνες, καταγγελίες και αιτήσεις αντιντάμπινγκ και κατά των επιδοτήσεων σύμφωνα με τις εν λόγω αποφάσεις [2],

[2] ΕΕ L 149, 7.6.2002, σ. 3.

την πρόταση που υπέβαλε η Επιτροπή, μετά από διαβουλεύσεις με τη συμβουλευτική επιτροπή,

Εκτιμώντας τα εξής:

Α. ΔΙΑΔΙΚΑΣΙΑ

1. Νομική βάση

(1) Η συνθήκη για την ίδρυση της Ευρωπαϊκής Κοινότητας Άνθρακα και Χάλυβα (συνθήκη ΕΚΑΧ) εξέπνευσε στις 23 Ιουλίου 2002. Τα προϊόντα, τα οποία καλύπτονταν προηγουμένως από την συνθήκη ΕΚΑΧ, υπόκεινται στην συνθήκη για την ίδρυση της Ευρωπαϊκής Κοινότητας από τις 24 Ιουλίου 2002. Σύμφωνα με τον κανονισμό (ΕΚ) αριθ. 963/2002 του Συμβουλίου, όλες οι έρευνες αντιντάμπινγκ που εκκρεμούσαν την ημερομηνία εκείνη διέπονται, επομένως, από τον βασικό κανονισμό.

2. Ισχύοντα μέτρα και παρούσα επανεξέταση

(2) Τον Φεβρουάριο 2000, η Επιτροπή, με την απόφαση αριθ. 283/2000/ΕΚΑΧ [3], επέβαλε οριστικούς δασμούς αντιντάμπινγκ στις εισαγωγές ορισμένων πλατέων προϊόντων έλασης από σίδηρο ή από όχι σε κράμα χάλυβες, με πλάτος 600 mm ή περισσότερο, μη επιστρωμένων με άλλο μέταλλο ούτε επενδυμένων, περιελιγμένων, που έχουν υποβληθεί απλώς σε θερμή έλαση ("ρόλοι θερμής έλασης"), καταγωγής Βουλγαρίας, Ινδίας, Ταϊβάν, Νότιας Αφρικής και Σερβίας και Μαυροβουνίου [4], και δέχτηκε ανάληψη υποχρέωσης ως προς ελάχιστη τιμή που πρότειναν ορισμένοι παραγωγοί-εξαγωγείς στη Βουλγαρία, Ινδία και Νότια Αφρική.

[3] ΕΕ L 31, 5.2.2000, σ. 15, όπως τροποποιήθηκε τελευταία με την απόφαση αριθ. 1043/2002/ΕΚΑΧ (ΕΕ L 157, της 15.6.2002, σ. 45).

[4] Πρώην Ομοσπονδιακή Δημοκρατία της Γιουγκοσλαβίας.

(3) Δυνάμει του άρθρου 11 παράγραφος 3 της απόφασης 2277/96/ΕΚΑΧ [5] (η απόφαση ΕΚΑΧ) και κατόπιν καταγγελίας που υποβλήθηκε το Νοέμβριο 2001 από την Eurofer (European Confederation of Iron and Steel Industries) ("ο καταγγέλλων"), η Επιτροπή ανήγγειλε, στις 20 Δεκεμβρίου 2001, με ανακοίνωση που δημοσιεύθηκε στην Επίσημη Εφημερίδα των Ευρωπαϊκών Κοινοτήτων [6], την έναρξη επανεξέτασης των οριστικών δασμών αντιντάμπινγκ και των αναλήψεων υποχρεώσεων που επιβλήθηκαν με την απόφαση αριθ. 283/2000/ΕΚΑΧ της Επιτροπής, όπως τροποποιήθηκε από την απόφαση αριθ. 1043/2002/ΕΚΑΧ της Επιτροπής, στις εισαγωγές ρόλων θερμής έλασης καταγωγής Βουλγαρίας και Νότιας Αφρικής.

[5] ΕΕ L 308, 29.11.1996, σ. 11, όπως τροποποιήθηκε με την απόφαση αριθ. 1000/1999 (ΕΕ L 122, 12.5.1999, σ .35).

[6] ΕΕ C 364, 20.12.2001, σ. 8.

3. Παράλληλη έρευνα αντιντάμπινγκ

(4) Μετά την καταγγελία που υποβλήθηκε από την Eurofer, η Επιτροπή ανήγγειλε, στις 20 Δεκεμβρίου 2001, με ανακοίνωση που δημοσιεύθηκε στην Επίσημη Εφημερίδα των Ευρωπαϊκών Κοινοτήτων [7], επίσης την έναρξη διαδικασίας αντιντάμπινγκ δυνάμει του άρθρου 5 της απόφασης ΕΚΑΧ όσον αφορά τις εισαγωγές στην Κοινότητα του ιδίου προϊόντος (ρόλοι θερμής έλασης) καταγωγής Αιγύπτου, Ουγγαρίας, Ιράν, Λιβύης, Σλοβακίας και Τουρκίας.

[7] ΕΕ C 364, 20.12.2001, σ. 5.

Β. ΠΕΡΑΤΩΣΗ ΤΩΝ ΔΙΑΔΙΚΑΣΙΩΝ

(5) Στην παράλληλη έρευνα αντιντάμπινγκ όσον αφορά τις εισαγωγές στην Κοινότητα ρόλων θερμής έλασης καταγωγής Αιγύπτου, Ουγγαρίας, Ιράν, Λιβύης, Σλοβακίας και Τουρκίας, η Επιτροπή, μετά από έρευνα, πρότεινε στο Συμβούλιο την επιβολή οριστικών μέτρων αντιντάμπινγκ στις εισαγωγές ρόλων θερμής έλασης καταγωγής Αιγύπτου, Σλοβακίας και Τουρκίας. Εντούτοις, το Συμβούλιο δεν ενέκρινε την πρόταση εντός των προθεσμιών που ορίζονται στον βασικό κανονισμό. Κατά συνέπεια, δεν επιβλήθηκαν οριστικά μέτρα στις εισαγωγές από την Αίγυπτο, τη Σλοβακία και την Τουρκία.

(6) Είναι η γενική, θεμελιώδης αρχή της κοινοτικής νομοθεσίας να αντιμετωπίζει παρόμοιες καταστάσεις χωρίς να εισάγει διακρίσεις. Αυτή η αρχή αντανακλάται στο άρθρο 9 παράγραφος 5 του βασικού κανονισμού, το οποίο προβλέπει ότι οι δασμοί αντιντάμπινγκ επιβάλλονται χωρίς την εισαγωγή διακρίσεων στις εισαγωγές ενός προϊόντος από όλες τις πηγές για τις οποίες διαπιστώθηκε ότι ασκούν πρακτικές ντάμπινγκ και προκαλούν ζημία.

(7) Επομένως, συνάγεται το συμπέρασμα ότι, επειδή δεν επιβλήθηκαν μέτρα κατά της Αιγύπτου, της Σλοβακίας και της Τουρκίας, η επιβολή οποιωνδήποτε μέτρων στις εισαγωγές καταγωγής Βουλγαρίας και Νότιας Αφρικής ως αποτέλεσμα της παρούσας έρευνας, θα εισήγαγε διακρίσεις έναντι αυτών των δύο τελευταίων χωρών.

(8) Με βάση τα ανωτέρω, και για να εξασφαλιστεί συναφής προσέγγιση και να τηρηθεί η αρχή της μη εισαγωγής διακρίσεων όπως αντανακλάται στο άρθρο 9 παράγραφος 5 του βασικού κανονισμού, είναι αναγκαίο να περατωθούν οι διαδικασίες όσον αφορά τις εισαγωγές ρόλων θερμής έλασης καταγωγής Βουλγαρίας και Νότιας Αφρικής, χωρίς την επιβολή δασμών αντιντάμπινγκ.

(9) Η νέα έρευνα όσον αφορά την Αίγυπτο, τη Σλοβακία και την Τουρκία έπρεπε να είχε περατωθεί στις 20 Μαρτίου 2003 είτε με την επιβολή μέτρων ή με την περάτωση των διαδικασιών. Η έρευνα όσον αφορά τις εισαγωγές καταγωγής Βουλγαρίας και Νότιας Αφρικής κατέληξε στα ίδια συμπεράσματα και επομένως έπρεπε να αντιμετωπιστεί με τον ίδιο τρόπο. Συνεπώς, περατώνονται οι διαδικασίες όσον αφορά τους ρόλους θερμής έλασης καταγωγής Βουλγαρίας και Νότιας Αφρικής χωρίς την εκ νέου επιβολή μέτρων αντιντάμπινγκ, με αναδρομική ισχύ από τις 20 Μαρτίου 2003.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Περατώνονται οι διαδικασίες αντιντάμπινγκ σχετικά με τις εισαγωγές ορισμένων πλατέων προϊόντων έλασης από σίδηρο ή από όχι σε κράμα χάλυβες, με πλάτος 600 mm ή περισσότερο, μη επιστρωμένων με άλλο μέταλλο ούτε επενδυμένων, περιελιγμένων, που έχουν υποβληθεί απλώς σε θερμή έλαση, καταγωγής Βουλγαρίας και Νοτίου Αφρικής.

Άρθρο 2

Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.

Εφαρμόζεται από τις 20 Μαρτίου 2003.

Ο παρών κανονισμός είναι δεσμευτικός ως προς όλα του τα μέρη και ισχύει άμεσα σε κάθε Κράτος μέλος.

Βρυξέλλες,

Για το Συμβούλιο

Ο Πρόεδρος